ก.ล.ต. แต่งตั้ง “ชัยวัฒน์-วรวรรณ” นั่งบอร์ด มีผลพรุ่งนี้
ก.ล.ต. ตั้ง “ชัยวัฒน์ วิบูลย์สวัสดิ์-วรวรรณ ธาราภูมิ” เป็นกรรมการตลาดหลักทรัพย์ มีผลพรุ่งนี้ (28 ต.ค.) ขณะที่ ครม. อนุมัติให้ ก.ล.ต. มีอำนาจยื่นการฟื้นฟูกิจการลูกหนี้ธุรกิจสัญญาซื้อขายล่วงหน้า-มีอำนาจให้ความยินยอมให้เข้าสู่กระบวนการฟื้นฟูกิจการ
27 ต.ค. 2558

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า คณะกรรมการ ก.ล.ต. มีมติแต่งตั้ง นายชัยวัฒน์ วิบูลย์สวัสดิ์ และ นางวรวรรณ ธาราภูมิ เป็นกรรมการตลาดหลักทรัพย์แห่งประเทศไทย ตั้งแต่วันที่ 28 ตุลาคม 2558 ถึงวันที่ 27 ตุลาคม 2560
ขณะเดียวกัน รายงานทำเนียบรัฐบาล ระบุว่า ที่ประชุมคณะรัฐมนตรี (ครม.) มีมติอนุมัติหลักการร่างกฎกระทรวงกำหนดหน่วยงานของรัฐที่มีอำนาจหน้าที่กำกับดูแลการประกอบกิจการของลูกหนี้ พ.ศ.  ตามที่กระทรวงยุติธรรมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้
โดยสาระสำคัญของร่างกฎกระทรวงดังกล่าว คือ การกำหนดให้ ก.ล.ต. มีอำนาจยื่นคำร้องขอฟื้นฟูกิจการลูกหนี้ผู้ประกอบธุรกิจสัญญาซื้อขายล่วงหน้าและมีอำนาจให้ความยินยอมให้ลูกหนี้เข้าสู่กระบวนการฟื้นฟูกิจการ เพื่อให้กระบวนการกำกับดูแลการประกอบธุรกิจสัญญาซื้อขายล่วงหน้าเกิดประสิทธิภาพทั้งระบบ
ทั้งนี้จะให้ ก.ล.ต.เป็นหน่วยงานของรัฐ มีสิทธิยื่นคำร้องขอต่อศาลให้ฟื้นฟูกิจการลูกหนี้ ซึ่งเป็นนิติบุคคลและเป็นผู้ประกอบธุรกิจสัญญาซื้อขายล่วงหน้าตาม พ.ร.บ.สัญญาซื้อขายล่วงหน้า พ.ศ.2546 และเจ้าหนี้ของลูกหนี้ผู้ประกอบธุรกิจสัญญาซื้อขายล่วงหน้า หรือลูกหนี้นั้นเองจะยื่นคำร้องขอฟื้นฟูกิจการด้วยตนเองได้ เมื่อได้รับความยินยอมเป็นหนังสือจาก ก.ล.ต.